מינהל סחר חוץ

מינהל סחר חוץ במשרד הכלכלה והתעשייה מגבש ומוביל את מדיניות סחר החוץ של מדינת ישראל במטרה להגביר את כושר התחרותיות של התעשייה הישראלית ולמצב את תדמיתה החדשנית בשווקים הבין-לאומיים, למען הגדלה וגיוון של הייצוא הישראלי ומשיכת השקעות זרות.
תחומי הפעילות העיקריים של המינהל כוללים פעולות לקידום הסחר והייצוא, ייזום ותחזוקה של הסכמי סחר לשיפור תנאי הסחר של ישראל, עידוד ומשיכת השקעות זרות ויצירת שיתופי פעולה עסקיים ואסטרטגיים עם תאגידים וחברות זרות.

לצד הפעילות בישראל, מינהל סחר חוץ מפעיל מערך של 43 נספחים כלכליים בפריסה עולמית, המוצבים במדינות היעד של הייצוא הישראלי ובארגונים הכלכליים הבין-לאומיים, ותפקידם לסייע לתעשייה הישראלית בשוקי חו"ל במגוון דרכים; ייזום פעילויות, ארגון משלחות, ארגון תערוכות ועריכת סמינרים מקצועיים, פתיחת דלתות בחברות ובגופי ממשל בשוקי היעד, ליווי חברות בשלבי הכניסה לשווקים וכן סיוע בנושאי רגולציה, פתרון של חסמי סחר ונושאים אחרים.

בנוסף, המינהל יוזם ומנהל משא ומתן על הסכמי סחר חדשים, מעדכן באופן שוטף הסכמי סחר קיימים, פועל להסרה של חסמי סחר ומייצג את מדינת ישראל בארגונים הכלכליים הבין-לאומיים: ארגון הסחר העולמי (WTO) והארגון לשיתוף פעולה ולפיתוח כלכלי (OECD) ובנציגות ישראל לאיחוד האירופי.

כמו כן, המינהל מפעיל מערך של כלים וקרנות המסייעים לחברות ישראליות לפעול בחו"ל.

מדי כשנתיים מצרף המינהל לשורותיו את בוגרי קורס הצוערים 'נספחים כלכליים', המשמשים כצוערים בתפקידי מטה שונים ומגוונים עד הצבתם (בכפוף לזכייה במכרז פנימי) בתפקיד נספח כלכלה וסחר באחת מנספחויות משרד הכלכלה בעולם.

אגפים

אגף קידום ייצוא ומשיכת השקעות זרות 
מינהל סחר חוץ מפעיל מערך של 55 נציגויות של משרד הכלכלה והתעשייה, מתוכן 44 נספחויות כלכליות (שבראשן עומד\ת נספח\ת כלכלי\ת). נציגויות אלו פועלות במרכזים הכלכליים החשובים בעולם, ותפקידן לפעול למען הגדלת היצוא הישראלי, משיכת השקעות זרות לישראל וקידום את היחסים הכלכליים של ישראל עם הכלכלות החשובות בעולם. הנספחויות הכלכליות פועלות במגוון דרכים לקידום היצוא, ביניהן: ייזום פעילויות כלכליות, ארגון משלחות עסקיות לחו"ל, תיאום פגישות עסקיות בתערוכות לאומיות ובין-לאומיות, ארגון משלחות כלכליות ומסחריות לישראל, עריכת סמינרים מקצועיים, פתיחת דלתות בחברות וגופי ממשל בשוקי היעד, וכן סיוע בנושאי רגולציה המקשים על תהליך היצוא. הנספחות והנספחים הכלכליים אמונים על ניהול הנספחות והוצאה לפועל של פעילויות ויוזמות לקידום היצוא הישראלי ומשיכת השקעות זרות. בכל נספחות כלכלית מפעיל הנספח\ת הכלכלי\ת מספר קציני וקצינות סחר מקומיים, המהווים גשר בין חברות פרטיות/גופים ציבוריים/גורמי ממשלה בשוקי היעד לבין החברות הישראליות.

האגף כולל מחלקות גאוגרפיות המנהלות את מערך הנציגויות הכלכליות, כאשר לצדן פועלות גם מחלקת אירוח, מחלקת תפעול נציגויות בחו"ל והמחלקה לתקציבי סחר חוץ.

אגף מדיניות והסכמי סחר 
מינהל סחר חוץ אחראי על ניהול המשא ומתן על הסכמי סחר חופשי – הסכמים בין מדינות וגושי סחר שמטרתם לפשט את הסחר בין המדינות על ידי הורדת מכסים הדדית, קביעת כללי מקור, הסרת חסמים רגולטורים ועוד. אגף מדיניות והסכמי סחר האחראי על ניהול ההסכמים, מציע לחברות ישראליות שירותים הכוללים בין השאר: מתן מידע והסבר על הסכמי סחר קיימים, לרבות בירור שיעור המכס וכללי מקור; קבלת מידע וסיוע בפתרון קשיים רגולטוריים או חסמי סחר שיצואנים נתקלים בהם במדינות היעד; בקשות לקבלת הטבות מכס ביצוא או ביבוא במסגרת משא ומתן על הסכמי הסחר ; סיוע במיפוי תהליכי יבוא לשוקי היעד; טיפול בהיבטים שונים הנוגעים לסחר בשירותים; דרכי התמודדות עם האתגרים החדשים של אחריות תאגידית; מתן מידע על הסכמי ארגון הסחר העולמי (WTO) לרבות הסכם GPA, הסכם הרכש הממשלתי, וסיוע לתעשייה בהשתתפות במכרזי רכש ממשלתי במדינות שונות בעולם; ייצוג ישראל בארגונים בין-לאומיים כמו: ארגון הסחר העולמי (WTO) והארגון לשיתוף פעולה ולפיתוח כלכלי (OECD)

אגף כלי סיוע לתעשייה 
אגף כלי סיוע לתעשייה מפעיל תוכניות לחיזוק התעשייה הישראלית, הגדלת היצוא הישראלי וסיוע במימון מאמצי השיווק של חברות ישראליות לשוקי יעד בזירה הגלובלית. לשם כך, מפעיל האגף את תוכנית "כסף חכם" המסייעת בייזום והעמקת הפעילות של התעשייה הישראלית בשווקים הבין-לאומיים, על ידי השתתפות במימון הוצאות שיווקיות לחו"ל וליווי מקצועי על ידי יועצים המתמחים בשיווק בין-לאומי.

לצד האגפים השונים, פועלות בכפיפות ישירה למנהל מינהל סחר חוץ המחלקה הכלכלית המבצעת מחקרים כלכליים שונים וכן מחלקת תקשורת שיווקית ודיגיטל (האמונה על הפרסום, הניו מדיה, הדוברות וההסברה)

מבנה ארגוני

קישורים חיצוניים
  באתר משרד הכלכלה והתעשייה
בלוג מינהל סחר חוץ
מערך כלי סיוע לתעשייה
אגף הפיקוח על הייצוא הדו-שימושי והאב"כ
Global Blogs Network
שווקים מתעוררים ומוסדות פיננסיים
טופס פנייה לנספחים- Export Request Management System

משרד הכלכלה
דיפלומטיה
סחר בין-לאומי